b'\n_START_ARTICLE_\nAlytaus namas\n_START_PARAGRAPH_\nAlytaus namas, Alytnamis \xe2\x80\x93 Alytaus eksperimentiniame nam\xc5\xb3 statybos kombinate (ENSK) sovietme\xc4\x8diu gamint\xc5\xb3 populiari\xc5\xb3 surenkam\xc5\xb3 medini\xc5\xb3 nam\xc5\xb3 tipas.\n_START_SECTION_\nSkydinis namas\n_START_PARAGRAPH_\nAlytaus ENSK buvo \xc4\xafkurtas 1976 m., siekiant masi\xc5\xa1kai apr\xc5\xabpinti Lietuvos kaimo gyventojus greitai pastatomais skydiniais namais, tuo pa\xc4\x8diu panaudojant vietin\xc4\x99 statybin\xc4\x99 med\xc5\xbeiag\xc4\x85 \xe2\x80\x93 medien\xc4\x85. \xc5\xa0ios \xc4\xafmon\xc4\x97s pagamintas namas nepriklausomai nuo sezono buvo pilnai sumontuojamas statybos aik\xc5\xa1tel\xc4\x97je per 20-30 dien\xc5\xb3. Buvo sukurta ne tik j\xc5\xb3 gamybos, bet ir statybos sistema: regionin\xc4\x97s Vilniaus, Kauno, Klaip\xc4\x97dos, \xc5\xa0iauli\xc5\xb3, Panev\xc4\x97\xc5\xbeio, Utenos ir Marijampol\xc4\x97s statybos montavimo valdybos, turin\xc4\x8dios savus darbininkus ir sav\xc4\x85 technik\xc4\x85, parengus infrastrukt\xc5\xabr\xc4\x85 ir i\xc5\xa1liejus pamatus, vien namo karkas\xc4\x85 surinkdavo per 3\xe2\x80\x934 dienas. Atlikus apdailos darbus, naujakuriai gaudavo raktus nuo gyvenimui visi\xc5\xa1kai parengtos sodybos. _NEWLINE_Namo konstrukcijos i\xc5\xa1 kombinato buvo transportuojamos specialiais, pailgintais iki 24 m autotraukiniais. Autotraukin\xc4\xaf sudar\xc4\x97 a\xc5\xa1tuonios a\xc5\xa1ys, kurios gerokai suma\xc5\xbeindavo apkrov\xc4\x85. Junginys buvo ne tik sunkus, bet ir gana auk\xc5\xa1tas (ma\xc5\xbedaug 410-415 cm), tod\xc4\x97l mar\xc5\xa1rutai i\xc5\xa1 anksto buvo analizuojami, ypa\xc4\x8d saugantis nepatikim\xc5\xb3 tilt\xc5\xb3, \xc5\xbeem\xc5\xb3 perva\xc5\xbe\xc5\xb3, kit\xc5\xb3 sud\xc4\x97tingesni\xc5\xb3 kelio ruo\xc5\xbe\xc5\xb3. S\xc4\x85statas su dviejomis puspriekab\xc4\x97mis buvo ilgas tik kelyje: atvykus \xc4\xaf viet\xc4\x85 antroji puspriekab\xc4\x97 buvo atkabinama, \xc4\xaf statybos aik\xc5\xa1tel\xc4\x99 \xc4\xafva\xc5\xbeiuodavo vilkikas tik su viena. Sumontavus pirmoje puspriekab\xc4\x97je esan\xc4\x8dias sienas (montavimas vykdavo tiesiai nuo rat\xc5\xb3), vairuotojas \xc4\xaf darbo viet\xc4\x85 pristatydavo antr\xc4\x85j\xc4\x85. Vieno reiso pakakdavo atve\xc5\xbeti visam namo karkasui, o v\xc4\x97liau ma\xc5\xbeesniais sunkve\xc5\xbeimiais buvo atgabenama kita \xc4\xafranga. \xc5\xa0ie transporto junginiai pirm\xc4\x85 kart\xc4\x85 panaudoti, pristatant alytnamius \xc4\xaf Ka\xc4\x8dergin\xc4\x97s \xe2\x80\x9eNemuno \xc5\xbeiedo\xe2\x80\x9c administracijos patalp\xc5\xb3 statybas._NEWLINE_Namo konstrukcijos buvo surenkamos i\xc5\xa1 specializuotame ceche pagamint\xc5\xb3 skyd\xc5\xb3, tod\xc4\x97l statybos technologija pasi\xc5\xbeym\xc4\x97jo paprastumu ir greitu statybos b\xc5\xabdu. Tai buvo l\xc5\xab\xc5\xbeis kaimo individuali\xc5\xb3 nam\xc5\xb3 statyboje, nes vald\xc5\xbeia skatino \xc5\xbemones patiems statytis paprastus ir palyginti nebrangius namus be ypating\xc5\xb3 projekt\xc5\xb3. Juose apsigyvendavo jaunos \xc5\xa1eimos, kvalifikuoti darbuotojai, atvyk\xc4\x99 i\xc5\xa1 kit\xc5\xb3 vietovi\xc5\xb3._NEWLINE_Serijiniu b\xc5\xabdu gaminti individual\xc5\xabs Alytaus namai buvo dviej\xc5\xb3, trij\xc5\xb3, keturi\xc5\xb3 kambari\xc5\xb3, su \xc4\xafrengtais sanitariniais mazgais, tur\xc4\x97jo unifikuotus statybinius ir architekt\xc5\xabrinius elementus. Pasi\xc5\xbeym\xc4\x97jo tam metui i\xc5\xa1skirtiniu fasad\xc5\xb3 spalvingumu, derinimu su skirtingomis apdailos med\xc5\xbeiagomis (dailylent\xc4\x97mis, daliniu raudon\xc5\xb3 plyt\xc5\xb3 m\xc5\xabru). 3 kambari\xc5\xb3 namo s\xc4\x85matin\xc4\x97 vert\xc4\x97 siek\xc4\x97 apie 14 t\xc5\xabkst. rub. Pirmasis alytnamis pastatytas Nemunai\xc4\x8dio kol\xc5\xabkyje, Alytaus rajone. Tokiais tipiniais namais buvo greitai apstatytos i\xc5\xa1tisos gyvenviet\xc4\x97s. Iki kombinato subyr\xc4\x97jimo 1992 m. Lietuvoje pastatyta 25 t\xc5\xabkst. \xc5\xa1i\xc5\xb3 surenkam\xc5\xb3 nam\xc5\xb3.\n_START_SECTION_\nNamo tr\xc5\xabkumai\n_START_PARAGRAPH_\nVienintelio anuometin\xc4\x97je Soviet\xc5\xb3 S\xc4\x85jungoje eksperimentinio projekto viena did\xc5\xbeiausi\xc5\xb3 yd\xc5\xb3 buvo nam\xc5\xb3 surinkimo kokyb\xc4\x97. Netinkamai suleidus gamykloje pagamintus skydus ir gerai neizoliavus si\xc5\xabli\xc5\xb3, v\xc4\x97jas, \xc5\xa1altis ir vanduo da\xc5\xbenokai tapdavo naujakuri\xc5\xb3 nekviestais sve\xc4\x8diais. Netrukus paai\xc5\xa1k\xc4\x97jo, kad gamykloje b\xc5\xabtina gaminti ne sien\xc5\xb3 konstrukcijas, o i\xc5\xa1tisas namo sienas. Surinktos po stogu jos tur\xc4\x97jo b\xc5\xabti kokybi\xc5\xa1kesn\xc4\x97s, negu montuojamos statybos aik\xc5\xa1tel\xc4\x97je i\xc5\xa1 palyginti nedideli\xc5\xb3 skyd\xc5\xb3 merkiant lietui, veikiant \xc5\xa1al\xc4\x8diui ar vasaros kar\xc5\xa1\xc4\x8diui. Buvo siekiama ir pagreitinti montavimo darbus: \xe2\x80\x9epriri\xc5\xa1ti\xe2\x80\x9c prie pamat\xc5\xb3 vis\xc4\x85 sien\xc4\x85 buvo kur kas spar\xc4\x8diau, nei kelet\xc4\x85 atskir\xc5\xb3 skyd\xc5\xb3._NEWLINE_Kaimo gyventojai skund\xc4\x97si ma\xc5\xbeomis pagalbin\xc4\x97mis patalpomis, d\xc4\x97l nekokybi\xc5\xa1kai atlikto surinkimo eksploatacijos eigoje atsirandan\xc4\x8dio konstrukcij\xc5\xb3 girg\xc5\xbed\xc4\x97jimo ir pan. \xc4\xaetartinai atrod\xc4\x97 ir ploni sien\xc5\xb3 skydai, d\xc4\x97l ko alytnamiai buvo pavadinami \xe2\x80\x9ekartoniniais\xe2\x80\x9c. Jie nebuvo itin \xc5\xa1ilti \xe2\x80\x93  kasmetinei j\xc5\xb3 eksploatacijai reik\xc4\x97jo apie 8 t krosni\xc5\xb3 kuro. Medin\xc4\x97s stogo, grind\xc5\xb3 konstrukcijos buvo impregnuojamos nedegiu kalki\xc5\xb3 ir asbesto mi\xc5\xa1iniu. Sovietme\xc4\x8diu naudingu laikytas asbestas taip pat pla\xc4\x8diai naudotas stog\xc5\xb3 dangose. _NEWLINE_\xc5\xa0iuo metu Lietuvos gyvenviet\xc4\x97se stovintys Alytaus namai, pasikeitus ekonomin\xc4\x97ms s\xc4\x85lygoms ir \xc5\xa1ildymo kainoms, neatitinka pastatams taikom\xc5\xb3 energinio naudingumo reikalavim\xc5\xb3. Papildomai juos ap\xc5\xa1iltinti n\xc4\x97ra taip paprasta: tose vietose, kur yra v\xc4\x97dinamo m\xc5\xabro sienos, \xc5\xa1iltinti negalima nenuardant m\xc5\xabro, o tos dalys, kur yra med\xc5\xbeio plau\xc5\xa1o plok\xc5\xa1t\xc4\x97s galima \xc5\xa1iltinti ant \xc5\xa1i\xc5\xb3 plok\xc5\xa1\xc4\x8di\xc5\xb3 tvirtinant ta\xc5\xa1elius, tarpus u\xc5\xbepildant mineraline vata, \xc4\xafrengiant v\xc4\x97dinam\xc4\x85 oro tarp\xc4\x85 ir apkalant dailylent\xc4\x97mis.\n_START_SECTION_\nPalikimas\n_START_PARAGRAPH_\nNelikus kol\xc5\xabki\xc5\xb3, i\xc5\xa1 esm\xc4\x97s diskreditavus ir sunaikinus kooperacijos id\xc4\x97jas, neliko poreikio gaminti alytnamius: nam\xc5\xb3 statybos kombinatas buvo i\xc5\xa1skaidytas, turtas ir gamybos priemon\xc4\x97s privatizuotos. T\xc5\xabkstan\xc4\x8diuose Alytuje pagamint\xc5\xb3 nam\xc5\xb3 r\xc5\xabpestingesni \xc5\xa1eimininkai pakeit\xc4\x97 langus, ap\xc5\xa1iltino sienas bei stogus ir neturi didesni\xc5\xb3 r\xc5\xabpes\xc4\x8di\xc5\xb3._NEWLINE_Alytaus namai i\xc5\xa1lik\xc4\x99 ne tik kaip neatsiejama kol\xc5\xabkinio Lietuvos kaimo \xc4\xafvaizd\xc5\xbeio dalis, jie buvo statomi ir \xc4\xafmoni\xc5\xb3 poilsiaviet\xc4\x97se, vaik\xc5\xb3 poilsio stovyklose. Vienas i\xc5\xa1 alytnami\xc5\xb3, sur\xc4\x99st\xc5\xb3 presti\xc5\xbein\xc4\x97se Turni\xc5\xa1k\xc4\x97se, priklaus\xc4\x97 Rusijos ambasadoriui._NEWLINE_Dalis alytnami\xc5\xb3 buvo i\xc5\xa1ve\xc5\xbeama ir \xc4\xaf kitas sovietines respublikas. Lietuvos statybininkai gabenosi juos \xc4\xaf atokius Soviet\xc5\xb3 S\xc4\x85jungos rajonus  greitai \xc4\xafsikurti ir pasistatyti patogias bazines gyvenvietes, tarp kit\xc5\xb3 \xe2\x80\x93 \xc4\xaf Nauj\xc4\x85j\xc4\xaf Uojan\xc4\x85 prie Baikalo-Am\xc5\xabro magistral\xc4\x97s statybos, \xc4\xaf Kogalym\xc4\x85 prie Vakar\xc5\xb3 Sibiro naftos verslovi\xc5\xb3, \xc4\xaf Arm\xc4\x97nij\xc4\x85 po Spitako \xc5\xbeem\xc4\x97s dreb\xc4\x97jimo ir kt.'